****

**TLAČOVÁ SPRÁVA**

**ZVIERACÍ OMBUDSMAN VYZÝVA OBCHODNÉ REŤAZCE   
A NÁKUPNÉ CENTRÁ, ABY SA VZDALI PREDAJA ZÁBAVNEJ PYROTECHNIKY**

**Negatívne vplyvy a následky používania zábavnej pyrotechniky sú dlhodobo známe a potvrdené. I napriek tomu sa ľudia stále tejto formy zábavy nevedia vzdať, rovnako, ako sa obchodné reťazce nevedia vzdať predaja zábavnej pyrotechniky.**   
Pričom existujú alternatívy, ktoré vedia ľudí rovnako zabaviť, no na rozdiel od klasického ohňostroja, nepoškodzujú ľudské zdravie, neznečisťujú ovzdušie, nenarúšajú biodiverzitu, nepoškodzujú majetok a v neposlednom rade, nespôsobujú zranenia a smrť domácich, hodpodárskych zvierat, ako aj zvierat žijúcich vo voľnej prírode.

*“Je na rozhodnutí každého obchodného reťazca, či svojim zákazníkom ponúka sortiment zábavnej pyrotechniky. No myslíme si, že zisky by mali ísť bokom, ak sa zamyslíme na tým, že* ***predajom pyrotechniky obchod nepriamo prispieva k negatívnym dopadom používania zábavnej pyrotechniky,”*** uvádza Zvierací ombudsman a dodáva, ***“ Preto vyzývame všetky obchodné reťazce a nákupné centrá, aby prijali jasné rozhodnutie a vo svojej ponuke nemali zábavnú pyrotechniku.”***

Obchodné reťazce sa vzdať predaja nemusia úplne, môžu naďalej ponúkať tovar   
z kategórie F1, ktorej použitie predstavuje veľmi nízke nebezpečenstvo a má zanedbateľnú hladinu hluku. Ide napríklad o motýliky, prskavky, fontánky, praskajúce guľôčky a rôzne bzučiaky.

Pozitívnym príkladom správneho rozhodnutia je spoločnosť HORNBACH, ktorá sa

v roku 2019 rozhodla s ohľadom na ochranu životného prostredia a zvierat, že nebude od roku 2020 v ich ponuke žiadna zábavná pyrotechnika.

*“Zábavná pyrotechnika nepatrí medzi tovar, ktorý chceme našim zákazníkom ponúkať. Sme hrdí na to, že v každej z našich predajní nájdu záujemcovia všetko potrebné pre svoje projekty a staviteľské plány. A to je úloha, ktorú chce HORNBACH plniť aj do budúcnosti,”* hovorí o svojom rozhodnutí obchodný reťazec.

**Mnohé obchodné reťazce sa zaviazali vrámci svojej stratégie spoločenskej zodpovednosti k ochrane životného prostredia. Podporujú dobrovoľnícke programy záchrany zanedbaných a znečistených oblastí, vysádzajú zeleň, podporujú ochranu prírody a zvierat. Predaj zábavnej pyrotechniky vo vlastných reťazcoch je tak veľmi protichodným rozhodnutím, ktoré by spoločnosti mali zvážiť. Navyše, čoraz viac ľudí sa pri nákupe rozhoduje nielen na základe kvality ponúkaných služieb a tovaru, ale aj vďaka zodpovednému správaniu sa danej značky či obchodu.**

Výzva k obchodným reťazcom nadväzuje na výzvu mestám a obciam “Bez ohňostroja, pre zvieratá”, ktorú iniciatíva Zvierací ombudsman adresovala koncom minulého roka v spolupráci so ZMOS a UMS. V nej žiadala, aby peniaze pôvodne určené na Silvestrovský ohňostroj darovali mestá a obce miestnym útulkom, ktoré už dlhé roky trpia nedostatkom financií, bez akejkoľvej štátnej podpory.

**Pozrite si video k našej kampani** [**„Seniori, znevýhodení a zvieratá patria k sebe“**.](https://youtu.be/0tB2yFLBDYc)  
Naše aktivity môžete podporiť aj vy prostredníctvom originálnych, slovenských [ombudsmanských merchov – zápisníkov, tričiek i krytov na mobil.](http://zvieraciombudsman.sk/ombudsmanske-tricka-a-kryty/)

**Zvierací ombudsman** je iniciatíva Aliancie združení na ochranu zvierat a občianskeho združenia **FALLOPIA**, ktorá sa od roku 2011 zaoberá pomocou zvieratám na úrovni systémových a legislatívnych zmien. **Zvierací ombudsman** je neštátna a apolitická iniciatíva. **Zvierací ombudsman** je tím priateľov zvierat, ktorí sa rozhodli venovať svoj čas a odbornosť odvážnemu cieľu: Slovensko vľúdne a empatické (nielen) k zvieratám. Iniciatíva je dôležitá aj pre posilňovanie empatie v spoločnosti voči zvieratám, životnému prostrediu a prírode, najmä u detí a mladej generácie. Zvieraciemu ombudsmanovi sa dvakrát podarilo zmeniť Trestný zákon, či nájsť domov stovkám zvierat cez adopčné podujatie Nájdite sa! so zvieratkom z útulku. Jednou z najdôležitejších aktivít Zvieracieho ombudsmana bola novela zákona o veterinárnej starostlivosti. Členovia Zvieracieho ombudsmana už v roku 2011 presadili sprísnenie prvých trestov za týranie zvierat. **V roku 2018 patril Zvierací ombudsman medzi tvorcov novely zákona o veterinárnej starostlivosti, podľa ktorej už zviera nie je vecou.** Roky však Zvierací ombudsman s partnermi pracuje na ďalších legislatívnych návrhoch, ktoré by dokázali znížiť krutosť na zvieratách na Slovensku a zvýšiť vymožiteľnosť práva v tejto oblasti.

**Kontakt pre médiá**

Katarína Schneiderová

press@zvieraciombudsman.sk/ 0905165 959

**Zvierací ombudsman**

[www.zvieraciombudsman.sk](http://www.zvieraciombudsman.sk)

facebook.com/zvieraciombudsman

instagram.com/zvieraciombudsman\_official/

www.stopkrutosti.sk

<https://www.youtube.com/watch?v=H5omwj51HWc>

**Odborníkov z iniciatívy Zvierací ombudsman nájdete na**

**Zelenej linke Ministerstva životného prostredia:**

[0800 144 440](mailto:0800%20144%20440) / pracovné dni od 8:00 do 18:00 / [zelena.linka@enviro.gov.sk](javascript:decodeEmail('ks!vog!orivne~aknil!anelez'))